钦定古今图书集成/明伦汇编/官常典/第540卷 > 王信
## 钦定古今图书集成/明伦汇编/官常典/第540卷 > 王信

按《明外史》本传：“信字君实，南郑人。生半岁，父忠征北
战殁，母岳氏苦节育之，后俱获旌。正统中，信袭宽河
卫千户。成化初，积功至都指挥佥事，守备荆襄。刘千
斤反，信以房县险进据之。民兵不满千人，贼众四千
突至，围其城。拒四十馀日，选死士出城五六里举炮，
贼疑援至，惊走，追败之。已，白圭统大军至，以信为右”
参将。分道抵后岩山，贼遂灭。论功，进都指挥同知。贼
党石龙复陷巫山，信被劾。寻与诸将共平贼，诏许赎
罪。时剧贼虽平，而流民啸荆、襄、南阳间。信以为忧。言
于朝，即命兼督南阳军务。贼首李原等果乱，与项忠
讨平之。擢署都督佥事，镇守临清。十三年以本官佩
平蛮将军印，移镇湖广。永顺、保靖二宣慰世相仇杀，
信谕以祸福，兵即解。靖州及武冈蛮久不戢，守臣议
剿之。信亲诣，犒以牛酒，责其无状，众稽颡服罪。十七
年疏言：“湖广诸蛮虽腹心蠹，实无能为久不靖者，由
我将士利其窃发以邀功也。选精锐，慎堤防，其患自
息。荆、襄流逋，本避徭役，滥诛恐伤天和。南亩之氓，咸
无蓄积，收获未竟，糇粮已空。机杼方停，布缕何在。乞
选公正仁惠守令，加意抚绥。滥授冗员，无虑千百。无
一矢劳，冒崇阶之赏，乞察勘削夺。”部指挥刘斌、张全
智勇，力荐于朝，且云：“英雄之士，处心刚正，安肯俯首
求媚。若不加意延访，则志士沉沦，朝廷安得而用之？”
其持论如此。二十一年，巡抚马驯等言：“副总兵周贤、
参将”彭伦官皆都督佥事，而信反止署职。宜量进一
秩，以重其权。兵部言信无军功，帝特擢为都督同知。
顷之，改总督漕运。帅府旧有湖，擅为利，信开以泊漕
艘。势要壅水，一裁以法，漕务修举。明年卒。信沈毅简
重，好观书，被服儒雅。历大镇，不营私产。尝曰：“俭足以
久，死后不累子孙，所遗多矣。”故人婚丧，倾资助之。子
继善、从善皆举进士。